Deltadromeus

Deltadromeus bol štíhly dravý dinosaurus dorastajúci do dĺžky až 13 metrov. Jeho štíhle, no silné zadné končatiny naznačujú, že patril medzi veľmi rýchle dinosaury. Žil v období vrchnej kriedy (stupeň cenoman, pred približne 95 miliónmi rokov) na území dnešnej severnej Afriky. Jeho jediný druh je Deltadromeus agilis.

Opis 

Takmer kompletná kostra holotypu tohto dinosaura (katalógové označenie SGM-Din2) meria približne 8 m na dĺžku.

Ďalší exemplár (IPHG 1912 VIII) bol pôvodne paleontológom Ernstom Stromerom pripísaný rodu Bahariasaurus, až v roku 1996 ho Paul Sereno preradil pod rod Deltadromeus. Tento exemplár patrí oveľa väčšiemu jedincovi, samotná stehenná kosť tohto exemplára meria až 1,22 m a je tak o 0,48 m väčšia než stehenná kosť holotypu.

Deltadromeus žil v rovnakom prostredí ako ďalšie obrie teropódy rodu Carcharodontosaurus, Spinosaurus a Bahariasaurus (pravdepodobne synonymum rodu Deltadromeus). Lebka Deltadromea sa nenašla, jeho zuby sú však zvyčajne predávané v obchodoch so skamenelinami (nie je jasné, či skutočne patria tomuto rodu).

Klasifikácia 
Deltadromeus bol pôvodne považovaný za primitívneho vtákovitého dinosaura zo skupiny Coelurosauria príbuzného rodom Masiakasaurus a Velocisaurus, neskôr sa však zistilo že patril do skupiny primitívnejších dravých dinosaurov Ceratosauria. V rámci tejto skupiny sú jeho najbližšími príbuznými rody Elaphrosaurus a Limusaurus.

Referencie 

Ceratosauria
Kriedové dinosaury
Dinosaury z Afriky